《乌家更》
清代·觉罗桂芳

惊风匿白日，山深路如漆。乌店灰烬余，一二破土室。

老叟迓客灰，欲语神惨栗。自言就木年，平头六十一。

有男己娶妇，菽水欢绕膝。更有乳下孙，调弄慰衰疾。

昨月寇突至，仓猝生离别。我老骨髓乾，欲逃逃不脱。

长跪乞贼怜，股悚甘嗔喝。筛簸我稻粱，颠倒我裋褐。

一棺久待死，斧作薪柴艺。胆裂潜吞声，贼去幸复活。

近稍集流亡，初从乱离说。云我子恋妇，十步每九蹶。

更有襁褓儿，呱呱难舍决。大半落贼手，残害为异物。

敢望骨肉欢，异时聚蓬筚。但愿抚其尸，一洒眼中血。

天明叟出门，扶杖寻儿骨。

作者简介：觉罗桂芳，字子佩，号香东，满洲旗人。嘉庆己未进士，改庶吉士，授检讨，官至吏部侍郎、漕运总督，赠尚书衔。谥文敏。有《敬仪堂经进诗稿》、《诗存》。